Erasmus+- Sicília- Palermo- Corleone- 22.10.-29.10.2022

Žiaci a vyučujúci ZŠ Kudlovská v rámci projektu Culture support education (Kultúra podporuje vzdelávanie) opäť vycestovali spoznávať ďalšiu z krajín participujúcich na tomto projekte a to slnečnú Sicíliu. Sicília bola druhá v poradí, pretože sme v máji navštívili Antáliu v Turecku. Počasie nám prialo a my sme mohli nasávať krásnu prírodu, starobylé pamiatky, ochutnávať tradičné sicílske špeciality, spoznávať nových ľudí, ich zvyky a tradície. Družobná škola z Corleone pre nás pripravila bohatý program. Po dvojročnej pauze mohli žiaci opäť bývať v rodinách a tak sa s nimi lepšie zoznámiť. Corleone je malé mestečko uprostred hôr s prekrásnou prírodou. Okrem Corleone sme navštívili prímorské mestečko Cefalú, kde sme sa mohli okúpať v mori a ochutnať pravú taliansku pizzu. V prírodnej rezervácii Tiberius sme splavovali rieku na nafukovacom člne a sledovali očarujúcu prírodu. Historické mestečko Agrigento nás dostalo svojím údolím chrámov. Palermo – hlavné mesto Sicílie je krásne, plné ľudí, dobrého jedla a unikátnych historických pamiatok. Zašli sme aj na miestny trh kde obchodníci ponúkali ryby, morské plody, ovocie zeleninu, olivy a veľa tradičných sicílskych dobrôt. No čerešničkou na torte bol výstup na Etnu. Je to nezabudnuteľný zážitok dostať sa pomerne blízko k dodnes činnej sopke a vidieť čo všetko spôsobila láva a na akej veľkej ploche. Projekt Erasmus+ nám umožnil cestovať do zahraničia, prvýkrát letieť lietadlom, navštíviť miesta, ktoré sme nikdy nevideli a možno už ani nikdy neuvidíme, ochutnať miestne špeciality, nadviazať priateľstvá a hlavne nás to posúva ďalej aby sme sa zdokonaľovali v anglickom jazyku.

Michal Janošov